Surf’s Up (album)

Surf's Up er det syttende studioalbumet fra The Beach Boys, utgitt i 1971. Albumets tittel er hentet fra sangen «Surf's Up», som opprinnelig ble skrevet i 1966 av Brian Wilson og Van Dyke Parks til det uutgitte albumet SMiLE.

Albumet ble godt mottatt av både kritikere og platekjøpere, og nådde 29.-plass på Billboard 200 i USA og på 15.-plass på UK Albums Chart i Storbritannia.

Bakgrunn
Jack Rieley ble ansatt som The Beach Boys' nye manager høsten 1970. Han påsto at han kunne sørge for at bandet igjen fikk respekt fra publikum og kritikere etter at albumet Sunflower ikke ble den suksessen de forventet. Reiley var DJ, men hadde imponert bandet på falsk grunnlag, da han påsto at han var en prisvinnende byråsjef i NBC i Puerto Rico.  Rieley insisterte på at Carl Wilson skulle ta den musikalske sjefsrollen, og at Brian Wilson skulle gjøre ferdig sangen «Surf's Up». Han sørget også for at bandet fikk spille som gjester under en Grateful Dead-konsert i april 1971.

Brian Wilson nektet til å begynne med å delta på ferdigstillingen av sangen «Surf's Up», så Carl Wilson la vokal på musikken som ble spilt inn i 1966. På slutten av innspillingene kom allikevel Brian Wilson for å hjelpe til med å få sangen ferdig. Carl Wilsons nyinnspilte sekvens ble klippet sammen med opptak fra 1966, og deler av «Child Is Father of the Man», også fra SMiLE''-prosjektet, ble flettet inn i avslutningen.

Brian Wilson ferdigstilte også sangen «'Til I Die», som Mike Love mente var for deprimerende og ikke passet for The Beach Boys. «A Day in the Life of a Tree» var den eneste helt nye Brian Wilson-sangen på albumet. «Long Promised Road» og «Feel Flows» var Carl Wilsons første skikkelige låter og han spilte nesten alle instrumentene selv.  Brian Wilson mente at Bruce Johnstons «Disney Girls (1957)» var et mesterverk, og blant andre Art Garfunkel og Cass Elliot har spilt inn sine versjoner av sangen.

Sporliste
Side en
«Don't Go Near the Water» (Al Jardine, Mike Love)           
«Long Promised Road» (Carl Wilson, Jack Rieley)
«Take a Load Off Your Feet» (Brian Wilson, A. Jardine, Gary Winfrey)
«Disney Girls (1957)» (Bruce Johnston)
«Student Demonstration Time» (Jerry Leiber, Mike Stoller, M. Love)
Side to 
«Feel Flows» (C. Wilson, J. Rieley)
«Lokin' at Tomorrow (A Welfare Song)» (A. Jardine, J. Rieley)
«A Day in a Life of a Tree» (B. Wilson, J. Rieley)
«'Til I Die» (B. Wilson)
«Surf's Up» (B. Wilson, Van Dyke Parks)

Personell
Brian Wilson – gitar, orgel, vokal
Carl Wilson – gitar, bass, keyboard, vokal
Mike Love – vokal, 
Al Jardine – gitar, vokal
Bruce Johnston – vokal, keyboard
Dennis Wilson – trommer, vokal
Jack Rieley – vokal
Andre medvirkende
Medlemmer av The Wrecking Crew og andre studiomusikere på «Surf's Up»

 Eksterne lenker   


Kategori:The Beach Boys-album
Kategori:Musikkalbum fra 1971